Врз основа член 38-а од Законот за воздухопловство („Службен весник на Република Македонија“ бр.14/06, 24/07, 103/08, 67/10, 24/12, 80/12, 155/12, 42/14 97/15, 152/15, 27/16, 31/16, 64/18 и „Службен весник на Република Северна Македонија“ бр. 220/19) и членовите 7 и 9 од Уредбата за начинот, поблиските критериуми за доделување на финансиска поддршка на домашни и странски авиопревозници и потребната документација која треба да се достави од корисниците на финансиската поддршка („Службен весник на Република Северна Македонија“ бр. 249/22), Комисијата за спроведување на постапката за доделување финансиска поддршка објавува

**Ј А В Е Н П О В И К**

**за доставување на барање за доделување на финансиска поддршка за воведување на нова/нови дестинација/и од аеродромите во Република Северна Македонија до аеродромите во ЕЗВО/ЕУ**

1. Предмет на овој јавен повик е доделување на финансиска поддршка на домашни и странски авиопревозници за воведување на нови дестанции до аеродромите во ЕЗВО/ЕУ.

2. Давател на финансиската поддршка е Владата на Република Северна Македонија, преку Министерството за транспорт и врски.

3. Периодот на доделување на финансиската поддршка е согласно Програмата за определување средства потребни за доделување финансиска поддршка за поттикнување и развој на воздушниот сообраќај во Република Северна Македонија на домашни и странски превозници за периодот од 2023 до 2025 година („Службен весник на Република Северна Македонија“ бр. 249 /22).

4. Доделувањето на финансиската поддршка се врши по пат на јавен повик, како постапка за спроведување на јавен повик за доделување на финансиската поддршка.

5. Рокот на валидност на барањата е 30 дена од денот на јавното отворање на барањата.

6. Документацијата за барање за учество во постапката за доделување на финансиска поддршка може да се подигне секој работен ден од 10:00 до 15:00 часот по локално време, во Министерство за транспорт и врски на ул. Црвена Скопска Општина бр.4, 1000 Скопје, Република Северна Македонија, за времетраење на овој повик или може да биде доставена по електронски пат или да се преземе од официјалната страна на Министерството за транспорт и врски.

7. Рок за доставување на барањето за учество во постапката за доделување на финансиска поддршка е -31.03.2023 година до 12:00 часот по локално време, во архивата на Министерството за транспорт и врски. Барањата доставени по истекот на предвидениот рок нема да бидат разгледувани.

8. Јазик на кој треба да биде доставена документацијата за барање за учество во постапката за доделување на финансиска поддршка е македонски јазик или англиски јазик со заверен превод на македонски јазик (од овластен судски преведувач).

9. Јавното отворање ќе се одржи на ден 03.04.2023 година во 12:00 часот по локално време на локацијата наведена во документацијата за барање. Право на учество на јавното отворање имаат лица овластени од барателите.

10. Доставените барања ги разгледува Комисија за евалуација, составена од номинирани претставници на Министерството за транспорт и врски, Кабинетот на заменикот на претседателот на Владата на Република Северна Македонија, задолжен за економски прашања, координација со економски сектори и инвестиции, Министерството за економија и Агенцијата за цивилно воздухопловство. Со работата на Комисијата претседава членот од Министерството за транспорт и врски.

11. Комисијата за евалуација во рок од 15 дена од денот на јавното отворање, врши евалуација на барањата и изготвува Извештај од спроведената евалуација на барањата за финансиска поддршка, кој го доставува до министерот за транспорт и врски.

12. Во рокот од 15 дена за евалуација, Комисијата има право да побара од барателите дополнување или појаснување на дел од документацијата.

13. Доказите и документацијата кои на барателот му се потребни за докажување на личната состојба, професионалната дејност, економско-финансиската состојба и техничката или професионалната способност се дадени во документацијата за барање.

14. Авиопревозникот за да може да се квалификува како барател на финансиска поддршка, треба да ги исполни следните услови:

-да има уверение за работа (Operating Licence – OL) издадено од земја членка на ЕУ/ЕЗВО согласно прописите на Европската унија за издавање на уверение за работа на авиопревозници,

 - да има превезено, односно опслужено најмалку 10 милиони патници во 2019 година,

- да има остварено профит од најмалку 25.000.000 (дваесет и пет милиони) евра во 2019 година, и

- да достави изјава заверена на нотар дека ќе продолжи да ја оперира дестинацијата која е предмет на финансиска поддршка и по завршувањето на периодот на финансиска поддршка, за период најмалку еднаков колку што добивал финансиска поддршка за истата, а во спротивно дека е согласен да му ги врати на давателот на финансиска поддршка сите средства кои биле исплатени за таа дестинација во периодот на доделување на финансиската поддршка.

15. Авиопревозникот кој е избран за корисник на финансиска поддршка треба:

- секоја нова дестинација воведена од „Меѓународен аеродром Скопје“ и аеродромот „Св. Апостол Павле“ – Охрид до аеродромите до ЕЗВО/ЕУ за периодот за кој се доделува финансиската поддршка која е предмет на финансиска поддршка да ја опслужува најмалку два пати неделно во секоја од ИАТА сезоните, односно согласно доставеното барање, по однапред определен ред на летање од нејзиното воведување до завршување на периодот за кој се доделува финансиската поддршка, освен за неделата во која се паѓаат нова година и верските празници католички и православен божиќ,

- да изработи план за промоција и маркетинг кој може да биде предмет на промени по укажување на давателот на финансиската поддршка и

- на секои шест месеци да доставува Извештај за своето работење до Министерството за транспорт и врски.

16. Финансиската поддршка ќе се доделува согласно критериумите за рангирање на новите дестинации и тоа по следниот редослед:

- период на оперирање на дестинацијата;

- број на неделни летови;

- атрактивност на аеродромот, односно аеродром со поголем број на опслужени патници во 2019 година според Извештајот на Меѓународниот совет на аеродроми (ACI-Airport Council International), во случај на поднесено барање за иста дестинација; и

- број на седишта понудени на продажба.

Во случај на поднесени исти барања согласно критериумите за рангирање на дестинацијата, ќе се примени принципот на првенство при поднесување на барање за доделување на финансиска поддршка.

По извршеното рангирање на новите дестинации, Комисијата врши пресметка на потребните средства за секоја нова дестинација согласно планираните трошоци кои авиопревозникот задолжително ги внел во Оперативниот план, доставен со Барањето и утврдува ранг листата на нови дестинации и предлага избор на корисници на финансиска поддршка.

17. Секоја нова дестинација воведена за периодот за кој се доделува финансиската поддршка која е предмет на финансиска поддршка, а ќе се оперира од „Меѓународен аеродром Скопје“, да не е опслужувана со редовен воздушен превоз во последните две ИАТА сезони од/до „Меѓународен аеродром Скопје”.

18. Секоја нова дестинација воведена за периодот за кој се доделува финансиската поддршка која е предмет на финансиска поддршка а ќе се оперира од аеродромот „Св. Апостол Павле“ – Охрид, да не е опслужувана со редовен воздушен превоз во последните две ИАТА сезони од/до аеродромот „Св. Апостол Павле“ – Охрид.

19. Износот на финансиската поддршка во однос на нова дестинација е во максимален износ од:

- 7 евра во денарска противвредност по среден курс на Народна банка на Република Северна Македонија на денот на фактурирањето, по патник во заминување, за патници превезени од “Меѓународен аеродром Скопје“ за новата дестинација, и

- 4,5 евра во денарска противвредност по среден курс на Народна банка на Република Северна Македонија на денот на фактурирањето, по патник во заминување, за патници превезени од аеродромот ”Св. Апостол Павле“ – Охрид за новата дестинација.Износот за финансиската поддршка може да биде намален доколку истиот изнесува повеќе од 50 проценти од износот на најниските аеродромски надоместоци.

Aдреса:

Министерство за транспорт и врски,

ул. Плоштад Црвена Скопска Општина бр.4, 1000 Скопје, Република Северна Македонија

Tелефон: +389 2 3145 592

E-mail: mtcfinancial.support@mtc.gov.mk

Веб страна: [www.mtc.gov.mk](http://www.mtc.gov.mk)